钦定古今图书集成/明伦汇编/宫闱典/第131卷 > 刘惟简
## 钦定古今图书集成/明伦汇编/宫闱典/第131卷 > 刘惟简

按《宋史宦者传》：“惟简，开封人。由入内黄门积官至昭
宣使、康州刺史、高阳关路兵马都监，为入内押班。英
宗初立，惟简自河北来朝，请对寝门，内谒者难之，独
引见皇太后。惟简立福宁殿，下雨沾衣不退，帝起坐
帏中，望见，呼问曰：‘诸路如汝者几人，何以独来’？对曰：
‘陛下新即位，臣来自边塞，未瞻天表，不敢辄还，不知
其他’。”帝叹曰：“小臣知所守如此。”识其姓名屏间。他日，
神宗览所题屏，擢干当延福宫。自是蒙亲信。交人叛，
诏驰驿至桂州审视事势，还言帅臣刘彝贪功生事，
罪当诛，乾德狂童，颈不足系。帝信之。郭逵、赵卨南征，
以为行营承受。逵、卨被谪，惟简亦夺一官。陕西五路
师还，受命抚犒士卒，以疾先还者不赐。惟简心知其
不便，至庆州，疏言：“士卒不幸，以将臣上违圣略，粮食
不继，逃生以归，其情可贷。今同立庭中而不预赐，恐
患生仓卒。”帝用其言，均予之。又使案阅河北保甲，振
济京西水灾，参定诸陵荐献。既而为言者所劾，摈不
用。哲宗在藩时，惟简奔走服勤，及亲政，召至左右，以
内侍押班。卒，赠昭化军留后。